Üç Dəniz Təşəbbüsü
Üç Dəniz Təşəbbüsü (3DT) (ing. Three Seas Initiative, 3SI, TSI), Baltik, Adriatik, Qara Dəniz Təşəbbüsü və ya sadəcə Üç Dəniz (lit. Trimarium; pol. Trójmorze) — Mərkəzi və Şərqi Avropada Baltik dənizindən Adriatik və Qara dənizə qədər şimal-cənub oxu boyunca uzanan on üç dövlətin forumu. Təşəbbüs üzv dövlətləri təsir edən məsələlər üzrə regional dialoq yaratmaq məqsədi daşıyır. 2016-cı ildə ilkin 12 üzv dövlətin (Avstriya, Bolqarıstan, Xorvatiya, Çexiya, Estoniya, Macarıstan, Latviya, Litva, Polşa, Rumıniya, Slovakiya və Sloveniya) nümayəndələri Xorvatiyanın Dubrovnik şəhərində ilk sammit üçün görüşdülər. 20 iyun 2022-ci ildə Riqada keçirilən yeddinci sammitdə Ukrayna 3DT-nin tərəfdaş-iştirakçısı statusu alıb, faktiki olaraq bu təşəbbüsün iştirakçısına çevrilib. 2023-cü il sammitində Yunanıstan üzv, Moldova isə tərəfdaş-iştirakçı olub.